王灼
次韵子春
微风度疏竹，青灯照孤影。
起寻千载书，坐对一夕永。
念昔走京师，噉蔗入佳境。
注传拟杜癖，说诗配康鼎。
讵识豹雾深，但爱虎文炳。
荐绅满朱紫，人物称袖领。
经义有寸长，富贵在食顷。
弹冠欲慕贡，洗耳宁思颍。
自从铁林骑，来污金华省。
几年强求活，百事付幽屏。
慵便麈柄闲，病怯牛衣冷。
借书试探讨，掩关谢驰骋。
新闻渺无得，旧学粗可整。
铅笔伴曹褒，虮{上迅去辶下虫虫}欺王猛。
自怜亡奇者，才拙乃素禀。
誓为漫浪叟，毕此须臾景。
升沉岂殊致，行止贵深省。
嘉言谁起予，虚心期一请。